<classify> KAULI ya Spika wa Bunge, Job Ndugai ya kumtaka Mdhibiti na Mkaguzi Mkuu wa Hesabu za Serikali CAG, Profesa Mussa Assad, ajiuzulu kama anastahili kuendelea kushika wadhifa huo, imeibua mitazamo tofauti kutoka kwa wasomi kueleza namna bora ya kuumaliza mgogoro huo.Katika hatua nyingine, Mbunge wa Ubungo, John Mnyika Chadema ameomba wabunge wajadili taarifa zinazodai kuwa Bunge limemtaka CAG Assad kujieleza kwa Rais ili zitupiliwe mbali, kwa kuwa Azimio la namna hiyo halijawahi kupitishwa. Wasomi waeleza suluhisho la mgogoro Wakili wa Kujitegemea, Onesmo Mpinzile, alisema kuwa mgogoro uliopo kati ya Bunge na CAG, unaweza kumalizika kwa njia tatu.Alitaja njia hizo kuwa ni moja kwa Rais John Magufuli au Jaji Mkuu Profesa Ibrahim Juma kusaidia kuleta usuluhisho kati ya pande hizo mbili kwa njia ya busara; au kwa Rais kuanzisha mchakato wa kikatiba wa kumuondoa CAG, endapo ataona hafai tena kuendelea na wadhifa huo. Alisema ukiondoa njia hiyo, njia ya pili ni kwa Mwanasheria Mkuu wa Serikali kufungua shauri mahakamani.Alisema Mwanasheria Mkuu wa Serikali ndiye mlinzi mkuu wa Katiba, hivyo anaweza kufungua shauri la kikatiba ili kuomba ufafanuzi wa kisheria juu ya Katiba kuhusu mamlaka hizo mbili na kuiomba mahakama kutoa uamuzi. Kwa mujibu wa wakili huyo, njia ya tatu ni kwa watu baki kufungua shauri hilo la kikatiba mahakamani.Alitoa mfano wa Chama cha Mawakili au mtu binafsi au mbunge au kundi lenye mtazamo kwamba jambo hilo linawaathiri, vinginevyo nchi inaweza kuingia kwenye mgogoro au mkwamo wa kikatiba. Kuhusu kauli ya Spika Ndugai ya kumtaka CAG ajipime, Mpinzile, alisema kuwa kauli hiyo inabaki kuwa maneno ya kawaida kwa kuwa Bunge si Mamlaka ya Kinidhamu au ya Uteuzi ya CAG, hivyo CAG halazimiki kufuata maelekezo ya Spika katika kufanya maamuzi kwa suala hilo.Mamlaka ya uteuzi ya CAG ni Rais na Mamlaka ya Nidhamu ya CAG ni Tume ya Uchunguzi kwa mujibu wa Ibara ya 144 ya Katiba ya Jamhuri ya Muungano wa Tanzania. Kama CAG katika mgogoro huu ataamua kujiu- zulu, basi ni kwa maamuzi yake binafsi na si matakwa ya kisheria, alieleza Mpinzile. Aidha, Mhadhiri wa Sayansi ya Siasa wa Chuo Kikuu cha Dar es Salaam, Dk Benson Bana, alisema kuwa kauli ya Spika ya kumtaka CAG ajiuzulu ni mwafaka kwa kuwa CAG hana nguvu ya kimhimili, kama alivyo Jaji Mkuu au Rais, hata afikie hatua ya kushindana na Bunge.Dk Bana alisema kwa mujibu wa kanuni ya utumishi wa umma, CAG anapaswa kuyaishi maadili yake, hivyo hatua ya kutokukubali kutengua kauli yake kuwa Bunge ni dhaifu kauli iliyolifanya Bunge kususa kufanya kazi naye, si dalili njema na hivyo ni mwafaka kwake kujipima kama alivyosema Spika. Kulumbana na mamlaka iliyo juu yako ni kupoteza muda, hivyo CAG hapaswi kuleta mambo ya kiuharakati katika utumishi wa umma kwa sababu hata kimataifa, kanuni haziruhusu kutumia neno lenye ukakasi kwa wengine, alieleza Dk Bana.Alisema kauli ya Spika kwamba CAG anamweka Rais katika wakati mgumu ni kweli, kwa kuwa mihimili ya Bunge, Utawala na Mahakama inafanya kazi kama mafiga matatu kwa maana kwamba inakamilishana katika utendaji wao wa kila siku na haibaguani, hivyo Profesa Assad anatakiwa kujipima kwa hilo. Juzi, Spika Ndugai aliwaeleza waandishi wa habari jijini Dar es Salaam kuwa, kitendo cha CAG kuendelea kulitumia neno dhaifu dhidi ya Bunge, ni sawa na kuwakosea nidhamu Rais, Waziri Mkuu na Baraza zima la Mawaziri kwa kuwa nao ni sehemu ya Bunge.Akiendelea kujenga hoja dhidi ya kauli hiyo ya CAG, Ndugai alisema Bunge likishakosa imani na mtu, kinachofuata ni kwa mtu huyo kujiuzulu na si kungangania madaraka, hivyo uamuzi wa Profesa Assad kuendelea na kazi zake ni sawa ni kumpa Rais Magufuli wakati mgumu. Pia Spika Ndugai alisema njia nyingine muafaka ni kwa CAG Assad kwenda kwa Rais Magufuli ili kuomba kujieleza ili aweze kusamehewa.Mnyika ahoji azimio la CAG kujieleza Kutoka bungeni Dodoma, Mbunge wa Kibamba, Mnyika, jana aliomba wabunge wajadili taarifa zinazodai kuwa Bunge limemtaka CAG Profesa Assad kujieleza kwa Rais ili zitupiliwe mbali kwa kuwa azimio la namna hiyo halijawahi kupitishwa. Mnyika ambaye alipewa na Naibu Spika, Dk Tulia Akson fursa ya kuzungumza baada ya kipindi cha maswali na majibu, alishutumu gazeti moja Si HabariLeo kuingilia haki za Bunge kwa kutoa taarifa hizo zinazotaja Bunge, kutoa uamuzi huo wakati halijawahi kufanya hivyo.Naibu Spika alisema watapitia gazeti hilo kuona kama aliyosema Mnyika ndiyo yaliyomo, kisha utafuatwa utaratibu wa kawaida wa Bunge kuchukua hatua dhidi ya chombo au mtu yeyote anayekuwa amelivunjia haki na heshima yake. Azimio ambalo Bunge limefanya ni la kutofanya kazi na Profesa Assad...Na kitendo cha gazeti kusema kwamba Bunge limefanya uamuzi kutaka CAG akajieleze kwa Rais Magufuli, sisi hatujafanya uamuzi wowote wa kumtaka CAG akajieleze kwa Rais, alisema Mnyika.Aliendelea, Naomba kutoa hoja kwamba suala hili lijadiliwe kwa kuwa linagusa haki za Bunge ili hizi taarifa zitupiliwe mbali na CAG aendelee kutekeleza wajibu wake kikatiba na Bunge lipewe haki ya kufanya kazi kama linavyotakiwa. Mnyika alisema hakuna uamuzi wowote wa Bunge, uliomtaka CAG kujieleza kwa Rais kama ilivyoelezwa kwenye ukurasa wa mbele wa gazeti husika. Naibu Spika katika ufafanuzi wake, alisema Mnyika alipewa fursa ya kuzungumza kama Kanuni ya 51 inavyozungumza.Ukisoma fasili ya tatu na nne inanitaka mimi nitazame hilo jambo na kuona kama ni jambo ambalo linaweza kupewa fursa ya kujadiliwa hapa ndani, alisema Dk Tulia. Alifafanua kwamba fasili ya pili, inamtaka mbunge aeleze kwa kifupi sababu ya kufanya aamini kwamba jambo analoliwasilisha linahusu haki za Bunge zilizotajwa kwenye sheria ya kinga, madaraka na haki za Bunge.Wakati akitoa maelezo ameeleza mambo mengi pamoja na yanayoelekea kwenye maamuzi ambayo Bunge hili lilikwishafanya na hatuwezi kurudi huko mpaka hoja mahususi iwe imeletwa hapa. Kwa sababu taarifa aliyoileta inazungumzia mambo ambayo yametajwa kwenye gazeti fulani ambalo mimi sijalisoma na sitaki kuamini kuwa wabunge mmeshapata fursa ya kulisoma hili jambo ili tulijadili ndani, alisema na kuongeza kuwa wabunge watatangaziwa utaratibu utakaofauata baada ya kusoma gazeti hilo. Hivi karibuni, Bunge liliazimia kutokufanya kazi na Profesa Assad kwa kile kilichoelezwa alidharau chombo hicho kwa kukiita ni dhaifu.  <topic>: KITAIFA 